text: Danskernes Parti bliver sigtet for racisme 
  05 oktober 2016 kl. 13.59
  Leder af partiet sigtes både for racisme og for overtrædelse af våbenloven efter optræden på gågaden i Haderslev. 
  Daniel Carlsen fra Danskernes Parti bliver nu sigtet for sin optræden på gågaden i Haderslev lørdag den 24. september.
  Det bekræfter leder af kommunikationsafdelingen hos Syd- og Sønderjyllands Politi, Lisa Dissing, til TV SYD.
  På gågaden uddelte Carlsen spraydåser, som han kaldte for asylspray og sagde, at den er nødvendig, fordi:
   - Der er blevet skabt en utryghed, bl.a. i Haderslev, hvor vi har oplevet en voldtægt begået af en asylansøger og det er en utryghed, som vi gerne vil gøre op med…vi ønsker at stoppe den ikke-vestlige indvandring…det vil forøge trygheden.
  Desuden sagde Daniel Carlsen, at han ville gøre opmærksom på de alternativer, der er til pebersprayen, som er ulovlig at bruge.
  Daniel Carlsen, Danskernes Parti.: "Hverken jeg, Danskernes Parti eller danske kvinder med hårspray i tasken er skyldige i at bære våben eller at være racistiske."
  Han siger til TV SYD, at hverken han, Danskernes Parti eller danske kvinder med hårspray i tasken er skyldige i at bære våben eller at være racistiske.
  - Sagen er ualmindelig tynd, siger Daniel Carlsen. 
  Hør i klippet her, hvad han sagde til TV SYDs reporter, Diana Hoofer, på gågaden i Haderslev den 24. september:
  Det er Syd- og Sønderjyllands Politi, som har rejst sigtelsen imod Carlsen, men han vil blive afhørt af politiet i Grenå, da det er tættere på hans bopæl. Afhøringen vil finde sted i denne uge, oplyser Syd- og Sønderlyllands Politi til TV SYD.
  